# Casa Vinyals de la Torre

La casa Vinyals de la Torre és un edifici situat als carrers de Sant Pere Més Baix i de les Arenes de Sant Pere de Barcelona, catalogat com a bé cultural d'interès local.

## Història

El 1716 pertanyia a Emmanuel Vinyals de la Torre (1670-1723), secretari del Sant Ofici de la Inquisició. Posteriorment, passà a mans del seu fill Josep Vinyals de la Torre i Braçó, també secretari de la Inquisició, que el 1740 obtingué del seu veí Pere Bertran l'establiment en emfiteusi d'un tascó del seu hort al carrer de Sant Pere Mitjà. Cap al 1750, la propietat es va ampliar amb una botiga al carrer de les Arenes, adquirida al mestre de cases Josep Ribes i Ferrer, pare de Josep Ribes i Margarit.
La finca fou heretada per la seva neboda Gertudis Vinyals de la Torre i Pujol, filla del seu germà Fèlix, també secretari de la Inquisició, i casada amb Fèlix Vila i Vila, hereu d'una família de Tona. El 1795, ja vídua, va demanar permís per a obrir una porta al carrer de les Arenes de Sant Pere, i novament el 1806 per a fer-hi més reformes. L'hereu fou Francesc Vila i Vinyals de la Torre, que el 1810 es va casar amb Teresa Chia i Buxó.
El 1846, els germans Dídac i Josep Maria Vila i Chia van encarregar al mestre d'obres Esteve Bosch i Gironella la remunta d'un pis al carrer de les Arenes de Sant Pere.

## Descripció

Es tracta d'un edifici d'habitatges de planta baixa i tres pisos, datable als segles xvi o xvii. En un extrem de la façana principal hi un portal adovellat de mig punt (decorat subtilment per una petita voluta a una de les dovelles d'arrencada) a la planta baixa, i al primer i segon pis, balcons amb brancals i grans llindes de pedra motllurada i llosanes també de pedra, probablement instal·lats durant el segle xviii.
El parament és de blocs irregulars de pedra i maó als baixos, i d'estuc imitant carreus a la resta. La façana està coronada per una ampla cornisa ceràmica amb tortugada que enllaça amb l'edifici número 35, i que queda interrompuda a la cantonada per una remunta recent que enllaça amb la del 1846.

## Referències

* 1 2 3 4 5 «Edifici d'habitatges al carrer Sant Pere Més Baix 37». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* 1 2 3 4 5 «Edifici d'habitatges». Catàleg de Patrimoni. Ajuntament de Barcelona.
* ↑ Navarro Monlleví, 1993, p. 319.
* ↑ AHPB, notari Josep Ferran, manual 853/47, f. 90v-96, 14-05-1716.
* ↑ «Documentació sobre Josep Vinyals de la Torre i Braçó». Fons històric de l'Hospital de la Santa Creu. Biblioteca de Catalunya. Fundació Privada Hospital de la Santa Creu i Sant Pau.
* ↑ AHPB, notari Josep Francesc Fontrodona, manual 934/35, f. 328v-332v, 25-09-1740.
* ↑ AHCB. Cadastre 1J.I-34. Quaderno de casas rehedificadas desde 1721 inclusive en adelante, p. 996.
* 1 2 Puigferrat i Oliva, 2017, p. 40.
* ↑ «Gertrudis Vila i Viñals de la Torre. Arenes de Sant Pere i Sant Pere més Baix. Viuda. Casa. Obrir una porta». C.XIV Obreria C-71/1795-128. AHCB, 18-11-1795.
* ↑ «Gertrudis Vila i Viñals de la Torre. Sant Pere Més Baix i Arenes de Sant Pere. Casa. Aixecar la porta de la botiga, obrir una porta d'accés amb una escaleta i convertir una finestra en balcó». C.XIV Obreria C-101/1806-122. AHCB, 04-11-1806.
* 1 2 Arxiu Municipal de Tona. Inventari del fons Familia Vila Vinyals de la Torre, 28-10-2016.
* ↑ AMCB, Q127 Foment 139 bis C.

## Vegeu també

* Can Vinyals de la Torre

## Bibliografia

* Navarro i Molleví, Imma. Masies de les Corts: torres, masos i altres cases. Arxiu Municipal del Distrcite de les Corts, 1993, p. 317-323. ISBN 84-7609-618-6.
* Puigferrat i Oliva, Carles «Els documents de la família Vila del carrer, un valuós fons de l’arxiu municipal de Tona». Llibre de Tona, 2017, pàg. 34-44.